“Navoiy” erkin iqtisodiy zonasi faoliyatini tashkil etish chora-tadbirlari toʻgʻrisida
(resolution, 2021-12-29)

Oʻzbekiston Respublikasi Prezidentining “Navoiy viloyatida erkin iqtisodiy zona tashkil etish toʻgʻrisida” 2008-yil 2-dekabrdagi PF-4059-son Farmonini bajarish yuzasidan Vazirlar Mahkamasi qaror qiladi: 1. Navoiy viloyati hokimligi, Oʻzbekiston Respublikasi Investitsiyalar boʻyicha davlat qoʻmitasi, “Yergeodezkadastr” davlat qoʻmitasi, Iqtisodiyot vazirligi, Xususiylashtirilgan korxonalarga koʻmaklashish va raqobatni rivojlantirish davlat qoʻmitasining “Navoiy” erkin iqtisodiy zonasini Navoiy viloyati, Karmana tumani, “Doʻstlik” agrofirmasining 205 — 216, 381a — 388, 404 — 470 konturlardagi 500 gektar boʻlgan maydonda hamda Navoiy shahri, S. Ayniy koʻchasidagi umumiy yer maydoni 81,4 gektar boʻlgan 27 va 69-uy manzillarida joylashtirish toʻgʻrisidagi taklifi maʼqullansin. 3. Boshqaruv xodimlarining dastlabki soni 5 nafar boʻlgan “Navoiy” erkin iqtisodiy zonasi Direksiyasi tashkil etilsin. 4. Oʻzbekiston Respublikasi Tashqi iqtisodiy aloqalar, investitsiyalar va savdo vazirligi, Iqtisodiyot vazirligi hamda Moliya vazirligi “Navoiy” erkin iqtisodiy zonasi toʻgʻrisidagi nizomning amal qilishi samaradorligi yuzasidan monitoring olib borsinlar hamda zarur boʻlganda “Navoiy” EIZ hududida xoʻjalik faoliyati yuritish amaliyotini hisobga olgan holda oʻzgartirish va qoʻshimchalar toʻgʻrisida tezkorlik bilan takliflar kiritsinlar. 5. Belgilab qoʻyilsinki, “Navoiy” EIZ direksiyasi: Davlat unitar korxonasi shaklida tashkil etiladigan yuridik shaxs hisoblanadi; “Navoiy” EIZning Navoiy viloyati erkin iqtisodiy zonalari va kichik sanoat zonalari Maʼmuriy kengashi (keyingi oʻrinlarda Maʼmuriy kengash deb ataladi) tomonidan tasdiqlanadigan mustaqil budjetining bir qismi, xarajatlar smetasi doirasida belgilangan tartibda ajratiladigan budjet mablagʻlari, shuningdek qonun hujjatlarida taqiqlanmagan boshqa manbalar hisobiga moliyalashtiriladi; “Navoiy” EIZ xoʻjalik faoliyati qatnashchilarini roʻyxatdan oʻtkazadi va “Navoiy” EIZning qatnashchilari boʻlmagan boshqa xoʻjalik yurituvchi subyektlar hisobini yuritadi; investorlar bilan “Navoiy” EIZ hududiga investitsiya kiritish, “Navoiy” EIZ hududida faoliyatni amalga oshiruvchi xoʻjalik yurituvchi subyektlar bilan yer uchastkalari ijarasi yuzasidan shartnomalar tuzadi; belgilangan tartibda tanlab olingan investorlar tomonidan oʻz zimmasiga qabul qilgan majburiyatlarning zarur darajada bajarilishini nazorat qiladi, natijalarini keyinchalik Maʼmuriy kengashga taqdim etadi; “Navoiy” EIZ faoliyatini tezkor boshqarish boʻyicha boshqa funksiyalarni amalga oshiradi. Oʻzbekiston Respublikasi Vazirlar Mahkamasi “Navoiy” EIZ direksiyasi” davlat unitar korxonasining (keyingi oʻrinlarda “Navoiy” EIZ direksiyasi deb ataladi) muassisi etib belgilansin. 6. Oʻzbekiston Respublikasi Tashqi iqtisodiy aloqalar, investitsiyalar va savdo vazirligi: bir hafta muddatda — “Navoiy” EIIZ direksiyasi toʻgʻrisidagi nizom loyihasini, uning shtatlar jadvalini hamda “Navoiy” EIIZ direksiyasini yuqori malakali rahbar kadrlar va mutaxassislar bilan taʼminlash yuzasidan takliflar kiritsin; ikki hafta muddatda — Navoiy viloyati hokimligi bilan birgalikda “Navoiy” EIIZ direksiyasining belgilangan tartibda davlat roʻyxatidan oʻtkazilishini hamda xorijiy va milliy valyutada bank hisob raqamlari ochilishini taʼminlasin. 7. Oʻzbekiston Respublikasi Moliya vazirligi “Navoiy” EIIZ direksiyasining ustav fondini respublika budjetidan moliyalashtiriladigan 2008-yilgi Investitsiya dasturi boʻyicha tejalgan 4,89 mlrd soʻm miqdorida shakllantirsin, ularni maqsadli ravishda: “Navoiy” EIIZ direksiyasi hududi atrofini perimetr boʻyicha xalqaro normalarga muvofiq toʻsiq bilan oʻrashga; tashqi muhandislik kommunikatsiyalari, shu jumladan suv taʼminoti, gaz taʼminoti, elektr taʼminoti va kanalizatsiya kommunikatsiyalari keltirishga; Maʼmuriy kengash tomonidan tasdiqlanadigan xarajatlar smetasi doirasida “Navoiy” EIIZ direksiyasi taʼminotiga yoʻnaltirsin. 8. Belgilansinki: xizmatlar koʻrsatish hamda yer uchastkalari, binolar va inshootlarni ijaraga berishdan olingan daromadlarning bir qismi Erkin iqtisodiy zonalar va kichik sanoat zonalari maʼmuriy kengashlari faoliyatini muvofiqlashtiruvchi Respublika kengashi tomonidan belgilangan tartibda sarflangan budjet mablagʻlarini qoplashga yoʻnaltiriladi; E-40 trassasidan “Navoiy” EIZ hududigacha (2,2 km) toʻrt polosali avtomobil yoʻli qurilishi Oʻzbekiston Respublikasi Moliya vazirligi huzuridagi Respublika yoʻl jamgʻarmasi mablagʻlari hisobiga “Oʻzavtoyoʻl” davlat-aksiyadorlik kompaniyasi tomonidan amalga oshiriladi; “Navoiy” EIZ tashqi energiya taʼminoti obyektlari qurilishi “Oʻzbekenergo” AJ mablagʻlari hisobiga amalga oshiriladi. 9. Quyidagilar: Navoiy viloyati hokimligi huzuridagi “Yagona buyurtmachi xizmati” injiniring kompaniyasi — toʻsiqlar va “Navoiy” EIIZ hududigacha muhandislik kommunikatsiyalari qurilishi boʻyicha buyurtmachi etib; “Navoiy kon-metallurgiya kombinati” davlat korxonasining Zarafshon qurilish boshqarmasi — “Navoiy” EIIZ hududi atrofiga toʻsiqlar qurilishi boʻyicha bosh pudrat tashkiloti etib; “OʻzshaharsozlikLITI” OAJ — “Navoiy” EIIZ, toʻsiqlar, tashqi muhandislik kommunikatsiyalari bosh rejasini hamda zarur loyiha-smeta hujjatlarini ishlab chiqish boʻyicha bosh loyihalashtiruvchi etib belgilansin. 10. Navoiy viloyati hokimligi huzuridagi “Yagona buyurtmachi xizmati” injiniring kompaniyasiga, “OʻzshaharsozlikLITI” OAJga va Zarafshon qurilish boshqarmasiga loyiha-smeta hujjatlarini ishlab chiqishni va qurilish-montaj ishlarini bir paytda amalga oshirishga: “Navoiy” EIIZ hududi atrofiga toʻsiqlar qurilishi boʻyicha 2009-yil 1-martgacha; tashqi muhandislik kommunikatsiyalari qurilishi boʻyicha 2009-yil 1-iyulgacha ruxsat berilsin. Oʻzbekiston Respublikasi Davlat arxitektura va qurilish qoʻmitasi loyiha-smeta hujjatlarining belgilangan tartibda davlat ekspertizasidan oʻtkazilishini taʼminlasin va ishlab chiqilishi ustidan arxitektura-ekspert kuzatuvini hamda qurilish-montaj ishlari sifati ustidan davlat nazoratini oʻrnatsin. 11. Navoiy viloyati hokimligi “Navoiy” EIIZ hududida maʼmuriy bino foydalanishga topshirilgungacha boʻlgan davr uchun “Navoiy” EIIZ direksiyasini Navoiy shahrida xizmat binolari bilan taʼminlasin. 12. Oʻzbekiston Respublikasi Iqtisodiyot vazirligi, Tashqi iqtisodiy aloqalar, investitsiyalar va savdo vazirligi, Moliya vazirligi, Adliya vazirligi boshqa manfaatdor vazirliklar va idoralar bilan birgalikda qonun hujjatlariga ushbu qarordan kelib chiquvchi oʻzgartirish va qoʻshimchalar toʻgʻrisida Oʻzbekiston Respublikasi Vazirlar Mahkamasiga bir oy muddatda takliflar kiritsinlar. 13. Mazkur qarorning bajarilishini nazorat qilish Oʻzbekiston Respublikasi Bosh vazirining birinchi oʻrinbosari R.S. Azimov va Oʻzbekiston Respublikasi Bosh vazirining oʻrinbosari N.M. Xanov zimmasiga yuklansin.